Wanneer is jy wettiglik getroud? - Jou Gesin | Solidariteit WêreldJou Gesin | Solidariteit Wêreld
Tuis › Artikels › Wanneer is jy wettiglik getroud?
Wanneer is jy wettiglik getroud?
Vrydag, Junie 30th, 2017
Vraag: "Ek en my man is 11 jaar gelede getroud. Ek wil nou skei, maar volgens Binnelandse Sake was ons nooit getroud nie, want hulle kan geen huweliksertifikaat opspoor nie. Hoe is dit moontlik? Het die dominee dit nie geregistreer nie? Wat nou?"
Antwoord: 'n Huwelik kan omskryf word as 'n regserkende, lewenslange, vrywillige verbintenis tussen twee persone. In ons reg word siviele huwelike erken en gereguleer deur ons Wet op Huwelike wat die volgende basiese vereistes daarstel vir die totstandkoming van 'n siviele huwelik:
• Albei partye moet handelingsbevoeg wees en die bedoeling hê om te trou. Dit beteken hulle moet 18 jaar of ouer wees. In uitsonderlike gevalle kan persone jonger as 18 jaar in die huwelik tree mits bykomende vereistes nagekom word.
• Die partye wat trou moet regtens bevoeg wees om te kan trou. 'n Party sal nie bevoeg wees indien hy geestesongesteld is en nie die gevolge van sy aksies verstaan nie.
• Die partye moet in staat wees om 'n geldige huwelik te sluit. Dit beteken 'n party mag bv. nie reeds getroud wees of binne 'n verbode graad van verwantskap met die ander party val nie.
• Die huwelik moet voltrek word deur 'n geregistreerde huweliksbeampte wat insluit onder andere 'n dominee, pastoor, landdros en ander spesiale vredesbeamptes wat spesifiek daartoe gemagtig is.
• Die partye moet die gevolge en regsimplikasies van die huwelik begryp.
• Die seremonie moet in 'n kerk, 'n alternatiewe plek wat vir godsdiensbeoefening gebruik word of 'n ander plek soos 'n kantoor of huis met "oop deure" plaasvind – dus nie in die geheim nie.
• Minstens twee getuies moet teenwoordig wees.
• Die partye, die huweliksbeampte en twee getuies moet die huweliksregister onderteken.
• Die huweliksbeampte moet by die seremonie 'n handgeskrewe huweliksertifikaat aan die partye oorhandig.
• Die huweliksbeampte moet daarna die nodige dokumente aan die Departement van Binnelandse Sake stuur.
Die formele registrasie van 'n huwelik is nie 'n vereiste vir die bestaan van 'n geldige huwelik tussen die partye nie. Die huwelik mag op enige stadium ná die voltrekking van die huwelik geregistreer word. Die inskrywing in die register en die handgeskrewe huweliksertifikaat wat die partye kry dien egter as voorlopige bewys van die bestaan van die huwelik.
In omstandighede waar geen huweliksertifikaat gevind kan word nie en die huwelik ook nie geregistreer is nie, kan eksterne getuienis gebruik word om die bestaan en voltrekking van die huwelik te bewys. Getuienis wat aangebied kan word om die bestaan van die huwelik te bewys sluit onder andere in:
• Getuienis deur die getuies en huweliksbevestiger teenwoordig by die voltrekking van die huwelik.
• Bewyse wat een of albei van die partye se bedoeling ten opsigte van die huweliksvoltrekking staaf.
• Bewyse dat die huwelikseremonie gehou is.
• Bewyse dat die partye as man en vrou saam leef / geleef het.
• Indien moontlik, 'n afskrif van die inskrywing van die huwelik in die huweliksregister.
In jou omstandighede, is die volgende stappe dus van belang:
Kontak die huweliksbevestiger om bewyse te probeer kry wat die voltrekking van die huwelik kan staaf, veral, indien moontlik, 'n afskrif van die huweliksregister. Kontak daarna jou prokureur om 'n hofaansoek te bring. Met behulp van 'n prokureur kan daar 'n aansoek by die hof gebring word vir 'n verklarende bevel wat die geldige totstandkoming van die huwelik bevestig (met behulp van die bewyse soos hierbo genoem). Na verkryging van 'n verklarende bevel kan die huwelik dan geregistreer word by die Departement van Binnelandse Sake.